
Szövegalkotó mesterséges intelligenciák a jövő újságírásában

Dolgozatom arra a kérdésre keresi a választ, hogy automatizálható-e az újságírók munkája, pontosabban a hírírás. Szükség lesz-e emberi hírszerkesztőkre a jövőben, avagy az informatikai fejlettségünk öltött olyan méreteket mára, hogy a gépiesítés fenyegeti a kreatív szakmákat is, köztük az újságírást. Képes lehet-e a kereskedelmi forgalomban már megjelent mesterséges intelligencia, az OpenAI felületéről elérhető GPT-3 informatív, olvasmányos, emberszerű cikkek generálására anélkül, hogy ez az olvasónak feltűnne, vagy zavarná őt. A szövegekre specializált GPT mellett, a Dall-E képalkotó intelligenciát is használom a tesztekhez, amivel realisztikus illusztrációkat készítek a GPT írásaihoz. Korábban már számos kísérletben tesztelték a mesterséges intelligencia határait, köztük egy példa a Turing-teszt, melyben a tesztalanynak 5 perc alatt kellett rájönnie, szabadon feltett kérdéseiből, hogy az általa kérdezett két chatrobot közül melyik igazi ember. A kutatás újszerűsége abban is áll, hogy a Dall-E 2022 második felében vált elérhetővé, így még nem születtek olyan írások, melyek a két intelligencia (GPT-3 és Dall-E) együttes használatáról szólnak. A szoftverek betanítása nem igényel különleges tudást, mára a szövegalkotó intelligencia magyarul is használható, de ahhoz, hogy természetesnek ható megfogalmazásban generáljon, érdemes az inputot angol nyelven megadni neki, ugyanis a GPT-3 ezen a nyelven ír a legsikeresebben. Az angol szöveget minden esetben a Google fordító intelligenciájával fordítom magyar nyelvűre, de végzem rajta javításokat, ha nyelvtani hibákat ejt a fordító. Ezzel párhuzamosan magyar hírportáloknál dolgozó újságírók is készítenek rövidhíreket a kísérlethez, ugyanazon kulcsszavak alapján, mint amiket a GPT számára is megadtam. Az így generált fiktív rövidhíreket, az újságírók rövidhíreivel egyenlő arányban töltöm fel egy HTML kódon alapuló weboldalra, ahol a kísérletbe eleinte beavatatlan olvasó viselkedését figyelem meg a Google Analytics kattintásfigyelő rendszerével. Miután az olvasó a neki tetsző hírre kattint, egy kérdőív fogadja, ami további elemzési szempontokat biztosít a kísérlet számára. Az adatokból kiderül majd, hogy képes lehet-e a mesterséges intelligencia írásstílusában felvenni a versenyt az emberi újságírókkal, hosszabb távon átalakítva, vagy egyenesen felváltva ezzel a hírújságírással foglalkozók munkáját.



